XI број 06 – 56/23

Веће Градске општине Звездара, на основу чл. 42. Статута ГО Звездара („Сл. лист града Београд“ бр. 124/19-пречишћен текст), Правилника о суфинансирању мера енергетске санације, породичних кућа и станова у оквиру пројекта „Чиста енергија и енергетска ефикасност за грађане у Србији“ (у даљем тексту Правилник), Решења о образовању Комисије за реализацију мера енергетске санације XI бр. 06-28/23 од 17.08.2023. године (у даљем тексту: Комисија), Решења Већа ГО Звездара ХI број 06–29/23 од 22.08.2023. године и Решења Већа ГО Звездара бр. XI бр. 06-46/23 од 10.11.2023. године и чланова 43-45. Пословника Већа Градске општине Звездара XI број 06 –42/19 од 03.12.19. године и XI број 06 –51/22 од 22.11.2022. године, дана 29.12.2023. године доноси следеће

Р Е Ш Е Њ Е

ОДОБРАВА СЕ члановима Комисије за реализацију мера енергетске санације исплата месечне новчане накнаде за њихов рад у Комисији у висини од 10.000,00 динара у бруто износу.

О б р а з л о ж е њ е

Чланом 42. став 1. тачка 10. Статута Градске oпштине Звездара-пречишћен текст, између осталог, предвиђено је формирање стручних радних тела по питањима из надлежности Већа ГО Звездара, а члaном 11. став 5. Правилника прописано је да чланови Комисије за свој рад имају право на накнаду.

Чланом 7. истог Правилника предвиђени су следећи задаци Комисије:

* + припрема документације Јавног позива за привредне субјекте и домаћинства (јавни позив, образац пријаве, и друго );
	+ оглашавање Jавних позива и пратеће документације на огласној табли и званичној интернет страници Градске општине Звездара;
	+ пријем и контрола приспелих пријава;
	+ утврђивање испуњености услова за избор пријављених привредних субјеката на јавном позиву за директне кориснике;
	+ утврђивање испуњености услова за суфинансирање пројеката енергетске санације у домаћинствима;
	+ објављивање листе директних корисника и крајњих корисника на огласној табли и званичној интернет страници Градске општине Звездара,
	+ обавеза на пољу животне средине и социјалних питања у складу са Планом преузимања обавеза из области животне средине и социјалних питања (ESCP), објављеним на интернет страници Министарства рударства и енергетике (<https://www.mre.gov.rs>),
	+ разматрање одлучивање о поднетим приговорима на листе директних корисника и домаћинстава у првом степену;
	+ израда предлога Уговора о спровођењу мера енергетске санације.

Комисија је независна у свом раду. Комисија је дужна да Већу Градске општине Звездара достави записнике и извештај о раду.

Теренски рад Комисије обухвата спровођење најмање два најављена обиласка, и то:

* пре радова приликом евалуације пријаве ради оцене почетног стања објекта и веродостојности података из поднете пријаве, као и оправданост предложених мера енергетске санације;
* након спроведених радова ради утврђивања чињеничног стања по пријави завршетка радова.

Приликом сваког теренског обиласка Комисија на лицу места врши преглед поднетих захтева, уз обавезно присуство подносиоца захтева, сачињава се Записник у два примерка, при чему један примерак остаје подносиоцу пријаве, а други задржава Комисија.

Записник садржи и технички извештај о постојећем стању објекта након реализованих мера.

Комисија је дужна да приликом посете утврди да ли постоје индиције о незаконитим радњама или грубом кршењу уговорних обавеза затражи поступање у складу са одредбама уговора и законским оквиром.

Комисија прати реализацију мера и врши контролу њихове реализације. Праћење реализације мера обухвата:

* Обавезу директног/крајњег корисника средстава да обавештава Комисију о реализацији мера, у роковима одређеним уговором и да омогући Комисији да изврши увид у релевантну документацију насталу у току реализације активности;
* Прикупљање информација од директног/крајњег корисника средстава;
* Друге активности предвиђене уговором;
* Припрему извештаја о напретку и обавештавање надлежних органа и јавности.

Исплата месечне новчане накнаде за рад у Комисији вршиће се од 01.01.2024. године до 20.07.2024. године (у складу са Уговором о суфинансирању Програма енергетске санације од 20.07.2023. године) и то члановима који су редовно присуствовали седницама и извршавали наведене задатке Комисије.

С обзиром на напред наведено, донето је решење као у диспозитиву.

 ПРЕДСЕДНИК ВЕЋА

 ГРАДСКЕ ОПШТИНЕ ЗВЕЗДАРА

 Владан Јеремић